Det er altid et større regnestykke, når budgettet skal gå op i kommunerne landet over og slår pengene nu også til? I Aalborg Kommune har de tænkt ud af boksen for at skrabe flere kroner i kassen. Et enigt byråd vil nemlig udleje kommunens jord. Til jagt. Det blev besluttet på et møde i By- og Landskabsudvalget den 20. april. 780 hektar, hvilket svarer til halvdelen af kommunens samlede natur- og skovområder, er blevet vurderet egnet til jagt, og mange af dem ligger indenfor Aalborgs bygrænse. Se listen over stederne i bunden af artiklen - Mærkværdig beslutning Et af de steder, hvor der snart kan jages, er Hasseris Enge, og det faktum huer langt fra Mogens Vinther, der sidder i bestyrelsen i Hasseris Grundejerforening. - I mine ører lyder det som en særdeles mærkværdig beslutning. Det er en kreativ måde at tænke på for at få penge i kassen. Men også en egoistisk måde. - De (politikerne, red.) prøver at få penge ud af et areal, der ikke kan bebygges grundet den bløde jord, siger han. Mogens Vinther går ofte ture i området, og ifølge ham er udsigten til, at der snart kan jages ved Hasseris Enge ikke nogen god idé, eftersom motionister løber i området, og fordi mange bruger naturområdet til at gå ture med deres hunde. - Det finder jeg ikke forenligt med jagt. Skal man så gå rundt og være bange for at blive skudt ned af en eller anden jæger, spørger han retorisk. Det mener Jan Nymark Rose Thaysen (V) ikke, at man skal. Han er rådmand i By- og Landskabsforvaltningen og anerkender, at det måske kræver lidt tilvænning for folk at vende sig til sig til ændringen. Presset på økonomien Han finder dog ro i maven ved, at der eksempelvis har været masser af jagt i Rold Skov igennem årene, hvilket ifølge ham også har været forenligt med diverse andre aktiviteter såsom mountainbike. - Vi er virkelig presset på vores budgetter, og så prøver man jo at finde penge, hvor det gør mindst ondt. Her har vi så i stedet skabt en ekstra indtægt, så vi eksempelvis ikke skal spare på hjemmeplejen. Kommunen håber, at udlejningerne kan give en indtægt på 250.000 kroner i 2023 og 500.000 i 2024. Ikke nok med at tiltaget giver kommunen en ekstra indtægt, så mener rådmanden også, at de kommende udlejninger har andre positive effekter. - De lokale jagtforeninger vil hjælpe til med at få vores børn og fremtidige klima- og miljøforkæmpere med ud i skoven, så de kan blive klogere på den, fortæller Jan Nymark Rose Thaysen og tilføjer: - Samtidig fjerner det her en skævvridning, fordi før var det kun én lokal jagtforening i Hals, der måtte bruge kommunens områder til jagt. Nu bliver det mere fair, siger han.

Opsummering:
Et enigt byråd har besluttet at udleje halvdelen af Aalborgs skovområder til jagt. Flere af dem helt tæt på Aalborg.